text: Vanvittig kørsel: Bilister blitzet med 201 og 158 km/t
  22 juni 2018 kl. 18.43
  Fredag er flere bilister taget i at have foden til at hvile alt for tung på speederen.
  
  
  - Kære bilister på Lunderskovvej. Det går alt for stærkt.
  Sådan indleder Syd- og Sønderjyllands Politi fredag aften et opslag på Twitter, hvor de fortæller om dagens fartkontrol på Lunderskovvej i Vejen Kommune.
  Først var der en bilist, der blev blitzet mens vedkommende kørte 201 km/t på strækningen, hvor den tilladte fart er 80 km/t. ”Absolut vanvittig kørsel” og ”fuldstændig uforsvarligt og sindssygt”, skriver politiet om det og oplyser, at det kommer til at koste en ubetinget frakendelse af kørekortet og en høj bøde.
  Her stoppede den høje fart dog ikke.
  Senere på dagen blev en bilist nemlig taget i at køre 158 km/t på samme strækning, det medfører en betinget frakendelse af kørekortet. Det betyder, at vedkommende både skal bestå en ny teori- og køreprøve for at beholde sit kort.
  I alt blev 45 bilister blitzet på Lunderskovvej, mens de kørte for stærkt og tre af dem får et klip i kørekortet.
  
  
  